Pakaidayawan Kadi ti Dios ti Panagbadbadom?
“Aramidenyo ti amin a bambanag a maipaay iti dayag ti Dios.”—1 COR. 10:31.
KANTA: 34, 61
1, 2. Apay a nangato ti pagalagadan dagiti Saksi ni Jehova no maipapan iti panagbadbado? (Kitaen ti ladawan iti rugi ti artikulo.)
“ADU ti makitam a saan a desente a bado, nangruna no napudot ti tiempo,” kuna ti maysa a periodiko iti Netherlands maipapan iti miting dagiti lider ti relihion. Innayonna pay nga iti maysa a kombension dagiti Saksi ni Jehova, agamerikana ken agkurbata dagiti lallaki ken nupay moderno dagiti palda dagiti babbai, naemma ti kaatiddogna. Kinapudnona, masansan a mararaem dagiti Saksi ni Jehova gapu ta naemma ken natakneng ti panagbadbadoda a maitutop kadagiti agkunkuna nga agserserbi iti Dios. (1 Tim. 2:9, 10) Ibagbaga dayta ni apostol Pablo kadagiti babbai, ngem agaplikar met dayta a pagalagadan kadagiti Kristiano a lallaki.
2 Napateg ti maitutop a panagbadbado kadagiti adipen ni Jehova, ken napateg dayta iti Dios a pagdaydayawantayo. (Gen. 3:21) Ti ibagbaga ti Kasuratan maipapan iti panagbadbado ken panaglanglanga nalawag nga ipakitana a ti Katan-okan iti uniberso ket adda nagsayaat a pagalagadanna iti panagbadbado para kadagiti pudno nga agdaydayaw kenkuana. Ngarud, ti panagbadbado ken panaglanglangatayo ket masapul a saan laeng a maibatay iti kayattayo. Ikabilangantayo met ti makaay-ayo iti Soberano nga Apo a ni Jehova.
3. Ania ti isuro kadatayo ti Linteg nga inted ti Dios kadagiti Israelita maipapan iti panagbadbado?
3 Kas pagarigan, iti Linteg nga inted ti Dios kadagiti Israelita, adda dagiti pagannurotan a mangsalaknib kadakuada iti immoral a panagbiag dagiti nasion iti aglawlawda. Ipakita ti Linteg a kagura ni Jehova ti panagbadbado a saan a mailasin no lalaki wenno babai ti maysa, a maaw-awagan ita iti unisex fashion. (Basaen ti Deuteronomio 22:5.) Gapu iti dayta nga imbaga ti Dios maipapan iti panagbadbado, makitatayo a saan a maragsakan ti Dios no agkawes dagiti lallaki iti bado dagiti babbai, agkawes dagiti babbai iti bado dagiti lallaki, wenno narigat a mailasin no lalaki wenno babai ti maysa gapu iti badona.
4. Ania ti makatulong kadagiti Kristiano nga agdesision no ania ti pagbadoda?
4 Adda dagiti prinsipio ti Biblia a makatulong kadagiti Kristiano tapno ammoda no ania ti pagbadoda sadinoman ti ayanda, aniaman ti kulturada, wenno klima. Saantayo a kasapulan ti detalyado a listaan ti maawat wenno saan a maawat nga estilo ti bado. Imbes ketdi, adda dagiti prinsipio ti Biblia a mangiwanwan kadatayo tapno ammotayo ti pilientayo. Usigentayo dagiti prinsipio ti Biblia a makatulong tapno ammotayo no ania “ti naimbag ken makaay-ayo ken naan-anay a pagayatan ti Dios” no agpilitayo iti badotayo.—Roma 12:1, 2.
‘IREKOMENDAMI TI BAGIMI KAS MINISTRO TI DIOS’
5, 6. Ania koma ti epektona iti sabsabali ti panagbadbadotayo?
5 Napaltiingan ni apostol Pablo a mangipaganetget iti nagpateg a prinsipio a mabasa iti 2 Corinto 6:4. (Basaen.) Adu ti ibaga ti langatayo maipapan kadatayo. Adda ipagarup ken maibaga dagiti tattao gapu iti makitada kadatayo. (1 Sam. 16:7) Gapuna, kas ministro ti Dios, maawatantayo a saan laeng a ti komportable ken kayattayo ti pagbadotayo. Dagiti prinsipio a maammuantayo iti Sao ti Dios ti mangtignay koma kadatayo a saan nga agbado iti nakipet wenno makagargari. Saantayo ngarud nga agbado iti makita wenno maibatad dagiti pribado a paset ti bagitayo. Awan koma ti mabain a mangkita kadatayo wenno kumita iti sabali gapu iti badotayo.
6 No nadalus, naurnos, naemma, ken natakneng ti langatayo, ad-adda a raemendatayo kas ministro ti Soberano nga Apo a ni Jehova. Mabalin pay ketdi a maawisda nga agdayaw iti Diostayo. Kasta met, ti umiso a panagbadbadotayo ipakitana a nasayaat ti organisasiontayo. Kas resultana, mabalin nga ad-adda a maawis dagiti tattao a dumngeg iti makaispal iti biag a mensahetayo.
7, 8. Kaano a nangnangruna nga agusartayo iti maitutop a bado?
7 Gapu iti nasantuan a Diostayo, dagiti kakabsattayo, ken dagiti tattao iti teritoriatayo, rumbeng laeng nga agbadotayo iti pakaidayawan ti mensahetayo ken pakaidayawan ni Jehova. (Roma 13:8-10) Aramidentayo dayta nangnangruna no makigimong wenno mangasabatayo. Masapul nga agbadotayo “iti wagas a maitutop kadagiti [tattao] nga agkunkuna nga agraemda unay iti Dios.” (1 Tim. 2:10) Siempre, mabalin nga adda dagiti bado a maitutop iti maysa a lugar ngem saan a maitutop iti sabali a lugar. Gapuna, ikabilangan dagiti adipen ni Jehova iti intero a lubong ti kaugalian iti maysa a lugar tapno awan ti maitibkol.
8 Basaen ti 1 Corinto 10:31. No agatendertayo kadagiti asamblea ken kombension, masapul a maitutop ken naemma ti badotayo imbes a ti naidumduma nga estilo a gagangay iti lubong. No agdagustayo iti hotel ken no agpasiartayo sakbay ken kalpasan dagiti sesion ti kombension, saantayo koma nga agbado iti saan a desente wenno saan a nanakman. Iti kasta, saantayo a mabain a mangibaga a maysatayo a Saksi ni Jehova ken mangasabatayo no adda gundawaytayo.
9, 10. Apay nga ikabilangantayo koma ti Filipos 2:4 no agpilitayo iti pagbadotayo?
9 Basaen ti Filipos 2:4. Apay a masapul nga ikabilangan dagiti Kristiano ti epekto ti panagbadbadoda kadagiti kapammatianda? Gapu ta ikagkagumaan ti dadduma nga adipen ti Dios nga iyaplikar daytoy a balakad ti Biblia: “Papatayenyo, ngarud, dagiti kameng ti bagiyo nga adda iti rabaw ti daga no maipapan iti pannakiabig, kinarugit, panaggartem iti sekso.” (Col. 3:2, 5) Saantayo a kayat a marigatan dagiti kakabsat a mangyaplikar iti dayta a balakad. Mabalin a lablabanan pay laeng ti dadduma a kakabsat nga immoral idi ti panagbiagda ti dakes a tarigagayda. (1 Cor. 6:9, 10) Kayattayo a nalaklakada a labanan dayta a tarigagayda.
10 No kaduatayo dagiti kakabsat, makatulong koma ti pamay-an ti panagbadbadotayo tapno agtalinaed a nadalus iti moral ti kongregasion, iti man gimong wenno iti sadinoman. Nawayatayo nga agpili iti pagbadotayo. Ngem agbadotayo koma iti makatulong iti dadduma a nalaklaka nga agtalinaed a nadalus iti moral ken mangsurot iti pagalagadan ti Dios mainaig iti kinadalus iti panunot, sasao, ken tigtignay. (1 Ped. 1:15, 16) Ti pudno nga ayat “saan a naalas ti panagtigtignayna, saanna a sapulen dagiti bukodna a pagimbagan.”—1 Cor. 13:4, 5.
UMISO A BADO ITI UMISO A TIEMPO KEN LUGAR
11, 12. Ania ti ikabilangantayo no agpilitayo iti pagbadotayo?
11 No agpilpili dagiti adipen ti Dios iti pagbadoda, ammoda nga adda “tiempo iti tunggal aramid.” (Ecl. 3:1, 17) Ti pagbadotayo ket agdepende iti klima, paniempo, ken nagduduma a kasasaad ken pagnanaedan. Ngem saan nga agbaliw dagiti pagalagadan ni Jehova aniaman ti paniempo.—Mal. 3:6.
12 Mabalin a narigrigat ti agpili iti nadayaw ken nanakman a bado iti napudot a klima. Gapuna, apresiaren dagiti kakabsat no saantayo nga agbado iti nakipet wenno nalawa ngem makita ti pribado a paset ti bagitayo. (Job 31:1) No addatayo met iti baybay wenno swimming pool, masapul a naemma koma ti isuottayo a pagdigus. (Prov. 11:2, 20) Uray no adu iti lubong ti agusar iti makagargari a pagdigus, datayo nga agserserbi ken Jehova laglagipentayo koma ti pakaidayawan ti nasantuan a Dios nga ay-ayatentayo.
13. Apay a laglagipentayo ti ibalakad ti 1 Corinto 10:32, 33 no agpilitayo iti pagbadotayo?
13 Adda pay nagpateg a prinsipio a makatulong kadatayo nga agpili iti badotayo. Panunotentayo koma ti konsiensia ti sabsabali—kapammatiantayo man wenno saan. (Basaen ti 1 Corinto 10:32, 33.) Masapul a liklikantayo ti agbado iti makaitibkol iti sabali. Insurat ni Pablo: “Tunggal maysa kadatayo ay-aywenna koma ti padana a tao iti naimbag a maipaay a pakapabilganna.” Imbagana no apay: “Ta uray ti Kristo saanna nga inay-ayo ti bagina.” (Roma 15:2, 3) Wen, inyun-una ni Jesus ti pagimbagan ti sabali imbes a ti pagimbaganna—ti panangtulongna kadakuada ket napateg iti panangaramidna iti pagayatan ti Dios. Gapuna, situtuloktayo a saan a mangisuot iti bado a kayattayo ngem manglapped kadagiti tattao a mangawat iti mensahetayo.
14. Kasano a sanayen dagiti nagannak dagiti annakda a mangidayaw iti Dios babaen iti panagbadbadoda?
14 Dagiti Kristiano a nagannak rebbeng nga isuroda dagiti annakda a mangyaplikar kadagiti prinsipio ti Biblia. Ramanen daytoy ti panangparagsakda ken dagiti annakda iti Dios babaen ti naemma a panagbadbadoda ken natakneng a panaglanglanga. (Prov. 22:6; 27:11) Maipaganetget dagiti nagannak kadagiti annakda ti panagraemda iti nasantuan a Dios a daydayawentayo babaen ti nasayaat nga ulidan ken panangisuroda kadakuada. Talaga a nagsayaat no isuro dagiti nagannak dagiti tin-edyerda no sadino ken kasano nga agpilida kadagiti natakneng a kawes! Kaipapananna daytoy a saan laeng a ti kayatda ti ikabilanganda no di ket laglagipenda ti pribilehioda a mangirepresentar iti Dios a ni Apo Jehova.
NAINSIRIBAN NGA USARENYO TI WAYAWAYA NGA AGPILI
15. Ania koma ti mangiwanwan iti panagpilitayo iti bado?
15 Mangipaay ti Sao ti Dios iti praktikal a balakad a makatulong kadatayo a mangaramid kadagiti desision a mangipaay iti dayaw iti Dios. Nupay kasta, mabalin met a pilientayo ti kayattayo a pagbado. Agduduma ti kayattayo, ken ti pinansial a kabaelantayo. Ngem masapul a ti badotayo kanayon koma a nadalus, natakneng, maitutop iti okasion, ken maawat iti lugar a pagnanaedantayo.
16. Apay a nasayaat no ikagumaantayo ti agbirok iti naemma a kawes?
16 Aminentayo a saan a kanayon a nalaka ti agdesision no ania ti nasayaat a pilien, natakneng, ken masapul nga ikabilangan. Adu a paglakuan ti agilako iti uso, isu a narigrigat ti agpili iti naemma a bado, palda ken blusa, wenno amerikana ken pantalon a saan unay a nakipet. Ngem makita dagiti kapammatiantayo ken apresiarenda nga ikagkagumaantayo ti agbirok kadagiti napintas ken maitutop a kawes. Maragsakantayo met a maidayaw ti naayat a nailangitan nga Amatayo nupay narigat ti agbirok iti kawes a mangyeg iti pakaidayawanna.
17. Ania dagiti banag a mabalin nga ikabilangan ti maysa a kabsat a lalaki no kayatna ti maaddaan wenno saan iti barbas?
17 Maitutop kadi a maaddaan iti barbas dagiti lallaki? Kalikaguman ti Linteg a naited ken Moises a maaddaan idi ti barbas dagiti lallaki. Nupay kasta, saanen nga alagaden dagiti Kristiano ti Linteg a naited ken Moises. (Lev. 19:27; 21:5; Gal. 3:24, 25) Iti dadduma a kultura, mabalin a maawat ti napintas ti pannakapukisna a barbas, ken mabalin a saan a makalapped iti mensahe ti Pagarian nga ikasabatayo. Kinapudnona, adda barbas ti dadduma a nadutokan a kakabsat. Nupay kasta, mabalin a kayat ti dadduma a kakabsat nga awan ti barbasda. (1 Cor. 8:9, 13; 10:32) Iti dadduma a kultura wenno lugar, saanda nga ugali ti maaddaan iti barbas ken maibilang pay ketdi a saan a maawat kadagiti ministro a Kristiano. Kinapudnona, mabalin pay ketdi a dayta a kabsat saanna a maidayaw ti Dios gapu iti panagbadbado ken panaglanglangana ken saan a maibilang nga awan pakababalawanna.—Roma 15:1-3; 1 Tim. 3:2, 7.
18, 19. Kasano a makatulong ti Mikias 6:8 kadatayo no ikagumaantayo a paragsaken ti Dios babaen ti panagbadbadotayo?
18 Agyamantayo ta saan a nangted ni Jehova iti detalyado a listaan dagiti alagaden maipapan iti panagbadbado ken panaglanglanga. Imbes ketdi, inikkannatayo iti wayawaya nga agaramid iti umiso a desision nga iwanwanwan dagiti prinsipio ti Biblia. Iti kasta, uray iti panagbadbado ken panaglanglangatayo, maipakitatayo a kayattayo ti agbalin a ‘naemma a makipagna iti Dios.’—Mik. 6:8.
19 Karaman iti kinaemma ti napakumbaba a panangsukimat iti bagitayo no idilig iti kinadalus ken kinasanto ni Jehova, ta naan-anay nga agpannuraytayo kenkuana para iti kasayaatan a pannakaiwanwan. Kasta met, ti kinaemma ramanenna ti panangipakita iti panagraem iti rikna ken panunot ti sabsabali. No kasta, agbalintayo a naemma a ‘makipagna iti Dios’ no itunostayo ti biagtayo iti nangato a pagalagadanna ken raementayo ti kapanunotan ti sabsabali.
20. Ania koma ti epektona iti dadduma ti panagbadbado ken panaglanglangatayo?
20 Mailasin koma dagiti tattao babaen iti kawestayo nga adipennatayo ni Jehova. Dagiti kakabsattayo ken uray ti kaaduan a tattao mailasinda koma a maitutop nga irepresentartayo ti nalinteg a Diostayo. Nangato dagiti pagalagadanna, ket maragsakantayo a mangipakita kadagita. Makomendaran dagiti kakabsat a mangipakpakita iti napintas a langa ken nasayaat nga ugali a makaawis kadagiti nasingpet a tattao a dumngeg iti makaispal iti biag a mensahe ti Biblia ken mangyeg iti pakaragsakan ken pakaidayawan ni Jehova. Sigurado a ti nainsiriban a desisiontayo mainaig iti panagbadbado ket mangyeg iti pakaidayawan Daydiay nangkawes iti bagina “iti dayaw ken kinangayed.”—Sal. 104:1, 2.
ilo_Latn ilo_Latn hau_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn